Scene greu de imaginat s-au petrecut astăzi în satul Gorgota. Un nou născut a fost salvat în ultimul moment dintr-un WC de doi agenți de Poliție. Mama copilului a ajuns miercuri după amiază la maternitatea din Ploiești cu simptomele unui avort sau nașteri recente, fapt ce i-a determinat pe medici să anunțe Poliția.

UPDATE: orele 16.00 Nou-născutul salvat din WC la Gorgota a decedat

La domiciliul femeii s-a deplasat un echipaj de poliție format din agent șef adjunct Iordache Leonard și agent Vasile Alexandru Bogdan. Oamenii legii au fost alertați de un plânset de copil care se auzea dintr-o hazna din spatele curții.

Fără să stea pe gânduri polițiștii au dărâmat WC-ul de unde se auzeau zgomotele, au scos pruncul din hazna și i-au acordat primul ajutor. Îngerul salvator al copilului a fost agentul Vasile Alexandru Bogdan (foto dreapta), care i-a masat pieptul cu degetul. Stimularea cardiacă l-a ținut în viață pe micuț până la sosirea echipajului Ambulanței care l-a transportat de urgență la spital.

Vasile Alexandru Bogdan (foto dreapta) lucrează în Poliție are 29 de ani și lucrează în Poliție de doar șase luni. Acesta a fost încadrat din sursă externă.

Oamenii legii au demarat o anchetă pentru a stabili împrejurările în care bebelușul a ajuns în WC. În cauză a fost întocmit un dosar penal, iar în funcție de constatările medicilor mama copilului poate fi acuzată de tentativă de pruncucidere.